Simona Halep și ITIA au cheltuit mulți bani în procesul de dopaj
Experiența Simonei Halep, în vârstă de 32 de ani, a fost una tumultoasă, din clipa suspendării sale, până la hotărârea Tribunalului de Arbitraj Sportiv (TAS), care i-a redeschis ușa pentru revenirea pe terenurile de tenis. Această perioadă a fost o încercare nu doar din punct de vedere psihologic, ci și financiar!
Potrivit unor surse citate de iAMsport.ro, sumele implicate în această "luptă" dintre ITIA și Simona Halep, au fost considerabile.
Amintim că Simona Halep își va face revenirea în circuitul WTA săptămâna viitoare, în cadrul turneului Miami Open. Aceasta nu a mai participat la un meci oficial începând cu data de 29 august 2022, când a suferit o înfrângere la US Open, pe terenurile americane, împotriva Dariei Snigur.
Timp de 18 luni, Simona Halep a depus eforturi considerabile pentru a-și apăra reputația, după ce a fost implicată în scandalul dopajului cu Roxadustat.
În final, deși a fost găsită vinovată și sancționată cu o suspendare de patru ani de către tribunalul independent Sport Resolutions, apelul înaintat la Tribunalul de Arbitraj Sportiv a avut un rezultat favorabil. Suspendarea a fost redusă drastic la doar nouă luni.
Ambele procese au necesitat investiții financiare substanțiale, atât pentru Simona, cât și pentru Agenția pentru Integritate în Tenis (ITIA).
Într-un interviu acordat lui Jon Wertheim, editor executiv al Sports Illustrated, avocatul Howard Jacobs, cunoscut ca unul dintre cei mai renumiți în domeniul său, a dezvăluit că ITIA a investit o sumă semnificativă în încercarea de a demonstra că Simona Halep s-a dopat intenționat.
Howard Jacobs a înaintat suma de 2 milioane de dolari drept cheltuieli ale ITIA
Howard Jacobs, avocatul care a reprezentat-o pe Halep, a declarat că ITIA a cheltuit aproximativ 2 milioane de dolari.
"Voi spune că este vorba de cel puțin 2 milioane de dolari, pentru că au avut atât de mulți experți și atât de mulți avocați și s-au luptat pentru asta", a precizat Howard Jacobs, avocatul Simonei Halep, într-o declarație pentru Sports Illustrated.
Informații provenite din surse din cadrul ITIA au contrazis cifra avansată de avocatul american. Aceste surse, care au discutat cu jurnalistul Cristian Munteanu pentru iAMsport.ro, au afirmat că suma cheltuită de către ITIA este de aproximativ un milion de dolari.
"Jacobs sigur că vrea să pară că a existat o <vânătoare de vrăjitoare> împotriva sportivei și de asta a și exagerat cifra. Nu au fost 2 milioane în niciun caz. Suma totală e în jur de un milion. Experți, avocați, analize, totul a costat", au transmis surse din interiorul ITIA.
Simona Halep a obținut victoria într-un proces care a captat atenția presei internaționale specializate și nu numai. Cei trei membri ai panelului de la TAS, Annabelle Bennett, Ulrich Hass și Jeffrey Benz, au concluzionat că utilizarea Roxadustatului nu a fost intenționată, ci a rezultat din consumul unui supliment contaminat.
Simona Halep a acumulat câștiguri de peste 40 de milioane de dolari pe parcursul carierei sale în tenis.
Simona Halep a fost nevoită să investească o sumă semnificativă pentru a-și asigura o apărare robustă în fața TAS. În timpul procesului de la Lausanne, ea a fost însoțită de avocatul Howard Jacobs și de echipa acestuia, alături de avocatul Bogdan Stoica, din România.
Halep ar fi cheltuit 700 de mii de euro pentru a se apăra în fața acuzațiilor de dopaj
Într-o declarație recentă, fostul tenismen Ion Țiriac susținea că un avocat american bun are un tarif de aproximativ 1.500 de dolari pe oră.
"Atenție! Un bun avocat în Statele Unite costă între 1.200 și 1.500 de dolari pe oră. Adică dacă scrie o scrisoare ți-a luat cel puțin o mie de dolari", declara Ion Țiriac pentru GSP.
Pe lângă argumentele juridice, Simona Halep a adus și un grup de experți care au sprijinit versiunea sa. Halep a demonstrat că Roxadustatul a fost consumat involuntar odată cu suplimentul contaminat, Keto MCT.
Ea a mobilizat o echipă întreagă în această direcție. Unul dintre experții implicați, cu o reputație deosebită, a fost Jean-Claude Alvarez. El este directorul Federației de Farmacologie-Toxicologie Paris-Saclay din Franța.
Conform a două surse apropiate de caz, suma investită de Simona Halep în apărarea sa a fost estimată la 600-700 de mii de euro!
"Nu s-a făcut un calcul la virgulă, dar cifra se situează în jurul a 6-7 sute de mii de euro. Ea trebuia să aibă tot ce era mai bun de partea ei, avocați, experți, investigatori, tot, pentru a se putea lupta cu ITIA.
Howard Jacobs e un avocat excelent, așa că este și scump. Oricum, pentru a demonstra că ești nevinovat, ceea ce s-a și întâmplat, cheltui cât e nevoie. Simona a dat mulți bani, dar era în joc numele ei", potrivit unor surse.